钦定古今图书集成/理学汇编/学行典/第273卷 > 《应嘉赋》〈有序〉陆机
## 钦定古今图书集成/理学汇编/学行典/第273卷 > 《应嘉赋》〈有序〉陆机

友人有作《嘉遁赋》与余者，作赋应之，号曰“应嘉” 云。

傲世公子，体逸怀遐，意邈澄霄，神夷静波，仰群轨以
遥企，顿骏羽以婆娑，寄冲气于大象，解心累于世罗，
袭三闾之奇服，咏《南荣》之清歌，濯下泉于浚涧，溯凯
风于卷阿，指千秋以厉响，俟寂寞之来和，怀前修之
仿佛，觌幽人乎所过，抱元景以独寐，含清风而寤语，
发兰音以清唱，操玉怀而喻予。于是葺宇中陵，筑室
河曲。轨绝千途，而门瞻百族。假妙道以达观，考《贲龟》
而贞卜。苟形骸之可忘，岂投簪其必谷。方介丘于尺
阜，托云林乎一木。伫鸣条以招风，聆哀音其如玉。穷
览物以尽齿，将弭迹于馀足。